b'\n_START_ARTICLE_\nGuro Fjellanger\n_START_SECTION_\nBakgrunn og utdannelse\n_START_PARAGRAPH_\nGuro Fjellanger ble f\xc3\xb8dt i Bergen, men vokste opp i Stokmarknes. Hun var utdannet gullsmed og hadde grunnfag i id\xc3\xa9historie.\n_START_SECTION_\nPolitisk aktivitet\n_START_PARAGRAPH_\nDa hun flyttet til Oslo som 19-\xc3\xa5ring ble hun aktiv i Unge Venstre. Hun var organisasjonssekret\xc3\xa6r i Unge Venstre 1985\xe2\x80\x931986 og leder i samme organisasjon 1986\xe2\x80\x931988. Hun var nestleder i Nei til EU 1988\xe2\x80\x931991 og generalsekret\xc3\xa6r i samme organisasjon 1991\xe2\x80\x931995, informasjonssjef i Venstre i 1995 og koordinator for TV-aksjonen i Norges Naturvernforbund i 1996. Hun var nestleder i Venstre fra 1996 til 2000._NEWLINE_Hun var milj\xc3\xb8vernminister i Kjell Magne Bondeviks f\xc3\xb8rste regjering fra 1997 til 2000. Som milj\xc3\xb8vernminister undertegnet hun i 1999 Kyotoavtalen p\xc3\xa5 Norges vegne._NEWLINE_Fra januar 2003 til november 2004 var hun daglig leder i Senter mot etnisk diskriminering, som var en av de tre statlige institusjonene som i 2006 ble sl\xc3\xa5tt sammen til Likestillings- og diskrimineringsombudet. Fjellanger var medlem av Oslo bystyre i to perioder fra 2007 til 2015; hun satt i sin f\xc3\xb8rste periode i samferdsels- og milj\xc3\xb8komiteen og i sin andre periode i finanskomiteen._NEWLINE_Hun var styremedlem i Norsk Organisasjon for Asyls\xc3\xb8kere (NOAS) 1996\xe2\x80\x931997, styreleder i Norsk institutt for vannforskning 2001\xe2\x80\x932007 og styreleder i Stiftelsen Milj\xc3\xb8merking fra 2004. Fjellanger var styremedlem i Forbrukerr\xc3\xa5det 2008\xe2\x80\x932012 og styremedlem i Oslo universitetssykehus til 2011. Hun var leder for Forum for Kvinner og Utviklingssp\xc3\xb8rsm\xc3\xa5l 2014\xe2\x80\x932016._NEWLINE_Etter at hun forlot regjeringen, var hun medlem av to regjeringsoppnevnte utvalg, Utvalg for gjennomgang av regulering av medisinsk forskning 2003\xe2\x80\x932004 og Utvalg for utredning av diskrimineringsvern p\xc3\xa5 grunn av funksjonshemming 2003\xe2\x80\x932005.\n_START_SECTION_\nPrivatliv\n_START_PARAGRAPH_\nFjellanger var i flere \xc3\xa5r samboer med sosialantropologen Henrik Kj\xc3\xa6rum. I 2000 flyttet de inn i en leilighet i Klosterenga \xc3\xb8kologiboliger i Gamlebyen._NEWLINE_Hun ble f\xc3\xb8dt med ryggmargsbrokk (spina bifida), som medf\xc3\xb8rte lammelser i beina, slik at hun m\xc3\xa5tte g\xc3\xa5 med krykker hele livet. I oktober 2007 vant hun en prinsipielt viktig anke i en sak mot Statens pensjonskasse, der lagmannsretten gav henne medhold i at hun hadde blitt diskriminert p\xc3\xa5 grunn av nedsatt funksjonsevne.'